བརྡ་ཡིག་༠༠༠༠༠༣༧༥༔མཁའ་འགྲོ་ཡེ་ཤེས་མཚོ་རྒྱལ་མས༔བསྐལ་པ་དཔག་ཏུ་མེད་པའི་སྔོན་རོལ་ནས༔བསོད་ནམས་རྒྱ་ཆེར་བསགས་པའི་སྐྱེས་བུ་ཁྱོད༔དམ་ཚིག་སྡོམ་པའི་དཔལ་གྱིས་ཕྱུག་པ་ལ༔གདམས་པའི་བཅུད་རོལ་ཉམས་ལེན་གནད་ལྡན་ན༔མ་དང་མཁའ་འགྲོ་དགྱེས་པའི་གད་མོ་སྒྲ༔འཁོར་འདས་འུབ་ཆུབ་རོལ་པའི་རྫོགས་པ་ཆེ༔ཤེས་རབ་མིག་གིས་མངོན་སུམ་གཟིགས་པ་ལས༔སྣང་སྲིད་འདོད་ཡོན་འོད་གསལ་ཆེན་པོར་འཕོས༔སྣ་ཚོགས་བདེ་སྡུག་གར་གྱི་རྣམ་རོལ་མཐོང་༔ཚེ་རབས་མང་པོའི་ལས་ངན་སྡུག་བསྔལ་རྣམས༔ཉམས་ཀྱི་སྣང་བ་འདིར་འདུམ་འདི་ཡིས་འབྱང་༔ད་ནི་འཁོར་བ་ངན་སོང་འཁྲུལ་རྒྱུན་ཆད༔ད་ནི་ལས་ངན་བག་ཆགས་འཁྲུལ་རྒྱུན་ཆད༔ད་ནི་འཁོར་བའི་བུ་ལོན་ངང་གིས་སོད༔ད་ནི་ཡུལ་ངན་དག་གི་ལན་ཆགས་སོད༔ད་ནི་འཁྲུལ་འཁོར་ཐབས་ཀྱི་ཤ་མཁོན་དྭངས༔ངར་འཛིན་དམ་པོའི་འཆིང་རྒྱ་ཞིག་པ་ཡིས༔འདོད་པ་ཁམས་ཀྱི་དབང་པོར་མངའ་གསོལ་ཐང་༔སྣང་བའི་མངོན་ཞེན་ཡེ་ཤེས་ཆེན་པོར་ཞིག༔གཟུགས་ཁམས་ལྷ་ཡི་དབང་པོར་མངའ་གསོལ་ཐང་༔ཆོས་ཅན་ཆོས་ཉིད་ཆེན་པོར་མཐོང་བ་ལས༔གཟུགས་མེད་ཁམས་ཀྱི་དབང་པོར་མངའ་གསོལ་ཐང་༔འཁོར་བ་ཀུན་བཟང་རོལ་པར་མངོན་གྱུར་པའི༔ད་ནི་འཁོར་འདས་དབང་པོར་མངའ་གསོལ་ལོ༔ལུས་ངག་དགེ་བ་བསོད་ནམས་བསགས་པ་རྣམས༔འཁོར་བའི་གནས་སུ་བདེ་བ་མཐོང་ཆེད་ལས༔རྣམ་པར་གྲོལ་བའི་འབྲས་བུ་ཡོད་མ་ཡིན༔ད་ནི་ལུས་ངག་ཡིད་དང་གསུམ་གྱི་སྒོས༔བཟང་ངན་བར་གསུམ་བྱ་བ་དགུ་སྤྲུགས་ཐོངས༔བྱར་མེད་འོད་གསལ་ཆེན་པོར་ཆམ་གྱིས་ཞོག༔བར་མེད་མི་ལོ་གསུམ་དུ་མཉམ་བཞག་ན༔རིག་པ་ཚད་ལ་ཕེབས་པ་མཁའ་འགྲོའི་ལུང་༔དེ་ནས་བར་མེད་ལོ་གསུམ་ཉམས་ལེན་ན༔ཆོས་ཉིད་ཟད་སར་འཁྱོལ་བ་མཁའ་འགྲོའི་ལུང་༔དེ་ནས་མི་ལོ་གསུམ་ལས་མི་འགྱང་བར༔ཀུན་བཟང་ཆོས་སྐུར་མངོན་སངས་རྒྱས་འགྱུར་བ༔མཁའ་འགྲོ་འབུམ་གྱི་ཞལ་བསྡུར་ལུང་བསྟན་ཡིན༔རིག་པ་ཚད་ལ་ཕེབས་པའི་རྟགས་བྱུང་ཚེ༔གནས་འདིའམ་ནི་གནས་བཟང་གཞན་ཞིག་ཏུ༔ཕྱིན་ནས་སྡོད་པ་གནད་དུ་ཟུངས་ཤིག་བུ༔དེ་ལྟར་གནད་དང་ལྡན་པར་མ་གྱུར་ཀྱང་༔མི་ཁྱོད་ཚེ་ལོ་བདུན་ཅུ་རྩ་གཉིས་ནས༔ནུབ་ཕྱོགས་བདེ་བ་ཅན་དུ་ངེས་པར་འཕོ༔ལོག་ལྟའི་ཡུལ་ངན་མུན་པའི་གྲོང་ཁྱེར་ནས༔ཚད་ཕེབས་དུས་སུ་ལོག་སྐུར་དགྲ་ལས་འབྲོས༔མཁའ་འགྲོའི་ལུང་བསྟན་འདི་རྣམས་སྙིང་ལ་ཞོག༔མི་ལོ་བཅུ་ནས་མངོན་སུམ་མཇལ་ཞིང་འཕྲད༔སྐུ་གསུམ་དབྱིངས་ལ་དགའ་བའི་རྩེ་འཇོ་རོལ༔ཆོས་ཉིད་མཁའ་ལ་དགའ་བདེའི་རོ་མྱང་བྱེད༔མོ་ང་རེ་ཞིག་ཡུལ་མེད་ཆེན་པོར་འགྲོ༔སླར་ཡང་ཁྱོད་ཀྱི་མཛའ་རུ་ལྷགས་པར་བྱེད༔ཨེ་ཨེ་ནམ་མཁའ་རྣམ་དག༔མ་མའི་ཡུལ་ས་ཡིན་པས༔ཧོ་ཧོ་སྐྱེས་བུ་འདིར་ཤོག༔ཡེ་ཤེས་ཀ་དག་ཡེ་གཞི༔ཨ་ཨ་སངས་རྒྱ་འདི་ཀ༔ཞེས་ཟེར་ཞིང་ཡུལ་མེད་དུ་ཡལ་ལོ༔ཞེས་བསོད་དཔལ་ལ་མཁའ་འགྲོའི་སྤྲིང་ཡིག་གོ༔མི་རྒན་བདུད་འཇོམས་རྡོ་རྗེའི་འཁྲུལ་ཉམས་སོ༔